ÄÄNEKOSKEN KÄRÄJÄOIKEUS
PL 29
44101  ÄÄNEKOSKI	
Puh 010 3648 250			13.09.2005

OIKEUSMINISTERIÖ

KRIMINAALIPOLIITTINEN OSASTO
PL 25
00023  VALTIONEUVOSTO

Viite: Lausuntopyyntö syyttäjälaitoksen rakenne- ja resurssityöryhmän loppumietinnöstä

ASIA: Käräjäoikeuden lausunto loppumietinnöstä.

Äänekosken käräjäoikeus esittää kunnioittaen lausuntonaan syyttäjälaitoksen rakenne- ja resurssityöryhmän loppumietinnöstä seuraavaa:

Työryhmän mukaan tarvitaan vuoden 2004 juttukannan perusteella lisää paikallissyyttäjiä, syyttäjähenkilötyövuosimäärältään 16 htv. Työryhmän laskelma pitänee paikkansa. Äänekosken käräjäoikeudessa vuonna 2004 syytejuttujen määrän lisäys oli 100 juttua. Syyttäjien työtä lisää osaltaan myös juttujen vaikeutuminen ja rikosjuttujen pääkäsittelyt hovioikeudessa. Syyttäjätoimen painopiste on paikallissyyttäjien työssä.

Äänekosken syyttäjäyksikkö hoitaa Äänekosken ja Saarijärven kihlakunnan syyteasiat. Yksikössä toimii johtava kihlakunnansyyttäjä ja kaksi kihlakunnansyyttäjää. Käräjäoikeudessa on kolme istuntopaikkaa: Äänekoski, Saarijärvi ja Viitasaari. Lisäksi syyttäjät toimivat syyttäjinä hovioikeuden istunnoissa Vaasassa ja Jyväskylässä. Syyteasiat on paikallisin voimin hoidettu kohtuullisessa ajassa kolmella syyttäjällä. Resurssien kohdentamisessa tulee ottaa huomioon paikallisina erityisolosuhteina Äänekosken syyttäjien viisi istuntopaikkaa. Käräjäoikeuden istuntoja on jouduttu peruuttamaan myös syyttäjien koulutuksen ja hovioikeuden istuntojen vuoksi. Äänekosken syyttäjäyksikön osalta resurssit ovat oikein jaettu työmäärien mukaisessa suhteessa ja paikalliset olosuhteet ja erityispiirteet huomioon ottaen. Syyttäjäyksikössä tarvitaan tulevaisuudessakin kolme syyttäjää.

Äänekosken syyttäjäyksikössä on kaksi toimistosihteeriä. Edellä kerrotut erityisolosuhteet puoltaa lähinnä sitä näkemystä, että yksikössä voisi olla kolme toimistosihteeriä. Tällöin syyttäjät voisivat keskittää omia resurssejaan enemmän syyteharkintaan, joka puolestaan vähentäisi ehkä osaltaan istuntojen peruuttamista. Syyttäjäresursseihin suhteutettuna toimistohenkilökuntaa ei ole ainakaan liikaa syyttäjäyksikössä.

Äänekosken syyttäjäyksikön virkarakenne vastaa syyttäjäyksikön juttukantaa siten että, syyttäjäyksikössä on oikea määrä kokemukseltaan eri vaativuustason omaavia syyttäjiä. Syyttäjäyksikön henkilörakenne on myös sellainen, että se edistää syyttäjien urakiertoa.

Laamanni		Pekka Rimppi